Aleksandr Rıbak

Aleksandr İqoreviç Rıbak (;  13 may 1986, Minsk, Belorusiya SSR) — Belarus-Norveç müğənnisi, bəstəkarı, skripkaçısı və aktyoru. O, "Fairytale" mahnısı ilə Moskvada keçirilən 2009 Avroviziya Mahnı Müsabiqəsində Norveçi təmsil etmiş və nəticədə 387 xalla ölkəyə müsabiqədə üçüncü qalibiyyətini qazandırmışdır. Avroviziyanın keçmiş səsvermə metodu ilə Rıbakın topladığı səs müsabiqədə rekord göstərici olmuşdur. Onun Fairytales adlı debüt albomu doqquz Avropa ölkəsində Top 20-yə daxil ola bilmiş, Rusiya və Norveçdə isə birincilikdə qərarlaşmışdır. Rıbak 2012 və 2016-cı illərdə Avroviziyada interval aktlarında yer almışdır. O, "That's How You Write a Song" mahnısı ilə Norveçi Portuqaliyanın paytaxtı Lissabonda keçirilən 2018 Avroviziya Mahnı Müsabiqəsində təmsil etmişdir.

 Həyatı 
Aleksandr Rıbak 13 may 1986-cı ildə Belarusun paytaxtı Minskdə anadan olmuşdur. Onun anası Nataliya Valentinovna Rıbak klassik pianoçu və atası İqor Aleksandroviç Rıbak isə klassik skripkaçıdır. Dörd yaşında ikən Rıbak ailəsi ilə birlikdə Norveçə köçmüşdür. Beş yaşından etibarən o piano və skripkada ifa etməyi öyrənmiş və 10 yaşında Osloda yerləşən musiqi institutuna daxil omuşdur. Avroviziyada qazandığı uğurun ardınca o, təhsilini yarımçıq qoymuş və 2011-ci ildə yenidən instituta geri dönmüşdür. 2012-ci ildə Rıbak təhsilini bakalavr dərəcəsi ilə bitirmişdir. O ingilis, rus, norveç, belarus dillərində səlis danışa bilir.

 Karyerası 
2004-cü ildə Rıbak İspaniyanın Madrid şəhərində keçirilən ənənəvi mədəniyyət festivalında Viktoriya Rıbak tərəfindən Anders Jahre mədəniyyət mükafatına layiq görülmüşdür. 2005-ci ildə o Norveçin Idol musiqi yarışmasında iştirak etmişdir. 2006-cı ildə isə gənc ifaçı Norveçin Kjempesjansen məharət yarışmasına qatılmış və özünün bəstələdiyi "Foolin" mahnısı ilə yarışmada qələbə qazanmışdır. Daha sonra Rıbak bir neçə tanınmış Norveç sənətçiləri ilə birlikdə əməkdaşlıq etmişdir. 2007-ci ildə o, Oslo Nye Teatrında skripka ilə çıxış etmiş və Hedda Award mükafatına layiq görülmüşdür.

 2009 Avroviziya Mahnı Müsabiqəsi 

2009-cu ildə Aleksandr Rıbak Norveç folk musiqisindən ilhamlanaraq bəstələdiyi "Fairytale" mahnısı ilə Norveçin NRK telekanalının 54-cü Avroviziya Mahnı Müsabiqəsi üçün təşkil etdiyi milli seçim turuna qatılmış və nəticədə böyük səs fərqi ilə bütün rəqiblərini məğlub edərək, ölkəni Moskvada keçirilən müsabiqədə təmsil etmək hüququ qazanmışdır. Mahnı musiqi tənqidçilərindən əsasən müsbət rəylər qazanmış və Avroviziya veb saytlarından birində aparılan sorğuda 71,3% səslə qalib gəlmişdir.

Rıbak mübarizəyə 14 may 2009-cu il tarixdə keçirilən ikinci yarımfinal mərhələsindən qoşulmuş və 19 ölkə təmsilçisi arasından finala vəsiqə qazanmışdır. 16 mayda baş tutan final mərhələsində o ifa etdiyi "Fairytale" mahnısı ilə 387 xal toplayaraq qalib gəlmişdir. Bu göstərici ilə o, 2-ci yerin sahibi olan İslandiya təmsilçisini 169 xal qabaqlayaraq müsabiqə tarixində yeni rekorda imza atmışdır. Avroviziyanın keçmiş səsvermə metodu ilə Rıbakın topladığı 387 xal müsabiqədə rekord göstərici olmuşdur.

 Avroviziyadan sonra və debüt albom 
Avroviziya qələbəsinin ardınca Rıbakın Fairytales adlı debüt albomu işıq üzü görmüşdür. Albom doqquz Avropa ölkəsində Top 20-yə daxil ola bilmiş, Rusiya və Norveçdə isə birincilikdə qərarlaşmışdır. 2010-cu ilin mart ayında təqdim olunan Yohan: The Child Wanderer filmində o Levi rolunu canlandırmışdır. Daha sonra Rıbak Norveçə daha öncə Avroviziyada qələbə qazandıran ifaçı Elizabet Andreassen ilə birlikdə ölkənin müxtəlif şəhərlərində konsert proqramları ilə çıxış etmişdir. O eyni zamanda 2009-cu ildə Frikar rəqs kompaniyası ilə Norveçdə və Avropada turlar həyata keçirmişdir. Həmin ildə Rıbak Osloda baş tutan Nobel sülh mükafatı konsertində digər doqquz ifaçı ilə birlikdə səhnə almışdır. Avroviziya qələbəsinin ardınca Aleksandr Rıbak haqqında sənədli film də çəkilmişdir.

2009-cu ildə o Timur Bekmambetovun rejissorluq etdiyi Чёрная молния filmi üçün "I Don't Believe in Miracles/Superhero" mahnısını yazmışdır.

 2010-2011 
2010-cu ilin yanvar ayında Rıbak "Europe's Skies" adlı yeni sinqlı ilə Finlandiyanın 2010 Avroviziya Mahnı Müsabiqəsi üçün keçirdiyi milli seçim turunda çıxış etmişdir. Mart ayında ifaçı Böyük Britaniyanın Avroviziya milli seçim turunda "Fairytale" mahnısı ilə səhnə almışdır. Aprel ayında onun "Fela Igjen" adlı növbəti sinqlı təqdim olunmuşdur. İyunda ifaçının ikinci studiya albomundan olan ilk sinql "Oah" video klip ilə birlikdə təqdim olunmuşdur. Daha sonra mahnının rus dilində olan versiyası "Strela Amura" təqdim olunmuşdur. Rybakın No Boundaries adlı ikinci studiya albomu 2010-cu ilin iyun ayında işıq üzü görmüşdür. İfaçının ilk albomu kimi uğur qazana bilməsə də, albom Norveçdə 7-ci, İsveçdə 8-ci və Finlandiyada 32-ci yerdə qərarlaşmışdır. 2011-ci ildə Rıbak İsveçin Ulduzlarla rəqs yarışmasında iştirak etmiş və digər isveç ulduzlarını məğlub edərək, yarışmada qələbə qazanmışdır. Həmin ildə onun Visa vid vindens ängar adlı üçüncü studiya albomu satışa buraxılmışdır. 2011-ci ilin dekabr ayında Rıbak Rumıniyanın X Factor musiqi yarışmasına qonaq olmuşdur.

 2012-2013 
2012-ci ildə onun "Strela Amura" mahnısı üçün Kiyevdə çəkilmiş video klipi təqdim olunmuşdur. Həmin ilin may ayında Rıbakın Rumıniyaya 2010 Avroviziya Mahnı Müsabiqəsində üçüncü yeri qazandıran ifaçı Paula Selinq ilə birlikdə ifa etdiyi "I'll Show You" mahnısı təqdim olunmuşdur. Mahnı il ərzində Rumıniyada ən çox dinlənilən mahnılardan biri olmuşdur.

2012-ci ilin oktyabr ayında Rıbakın "Leave Me Alone" adlı yeni sinqlı təqdim olunmuşdur. Sinqlın təqdimatından qısa zaman sonra ona çəkilmiş video klip də təqdim olunmuşdur. Noyabr ayında mahnının rus dilində olan versiyası "Dostala" təqdim olunmuşdur. İlin sonunda onun Christmas-tales adlı yeni studiya albomu işıq üzü görmüşdür.

 2014-hal-hazırda 
2014-cü ildə Rıbak How to Train Your Dragon 2 filmi üçün "Into a Fantasy" soundtrekini ifa etmişdir. Həmin ilin oktyabr ayında ifaçı Norveçin NRK telekanalında yayımlanan The Hit televiziya verilişində qonaq olmuş və "What I Long For" mahnısı ilə çıxış etmişdir. 2015-ci ilin yazında isə o Rusiyanın Odin v Odin şousunda iştirak etmişdir. Şouda Rıbak 6-cı yeri qazanaraq, finala keçməməli olsa da, münsiflər heyətinin qərarı ilə ona güzəşt edilmişdir. Finalda Rıbak SMS səsverməsi ilə ikinci yerə layiq görülmüşdür. 2015-ci ilin iyun ayında onun "Kotik" adlı yeni sinqlı Moskvada çəkilmiş video klip ilə birlikdə təqdim olunmuşdur.

2015-ci ilin iyun ayında Rıbakın norveç dilində olan "Blant Fjell" mahnısı təqdim olunmuşdur. Mahnı ifaçının Trolle og den magiske fela albomunda yer almışdır. 2016-cı ildə Rıbak Stokholmda keçirilən 2016 Avroviziya Mahnı Müsabiqəsində interval aktının bir hissəsi kimi səhnə almışdır.

2018-ci ilin yanvar ayında Aleksandr Rıbakın "That's How You Write a Song" mahnısı ilə Norveçin NRK telekanalının 2018 Avroviziya Mahnı Müsabiqəsi üçün təşkil etdiyi milli seçim turunda iştirak edəcəyi öz təsdiqini tapmışdır. Mart ayında baş tutan milli finalda Rıbak həm SMS, həm də münsif səsləri ilə ən çox səs toplayaraq, Norveçi Portuqaliyanın paytaxtı Lissabonda keçirilən 2018 Avroviziya Mahnı Müsabiqəsində təmsil etmək hüququ qazanmışdır.

Rıbak 10 may tarixində baş tutan müsabiqənin ikinci yarımfinal mərhələsində səhnə almışdır. Nəticədə ifaçı 266 xalla yarımfinalda qalib gələrək, Norveçi Avroviziya finalına yüksəltməyə nail olmuşdur. 26 ölkə təmsilçisinin mübarizə apardığı final mərhələsində mahnısını bir daha ifa edən Rıbak ümumi nəticədə 144 xal toplayaraq, 15-ci yeri tutmuşdur.

 Diskoqrafiya 
 Albomlar 
 Albom adı İl Fairytales 2009 No Boundaries 2010 Visa vid vindens ängar 2011 Christmas Tales 2012 Trolle og den magiske fela 2015

 Sinqllar 
 Mahnı adı İl "Foolin" 2006 "Fairytale" 2009 "Funny Little World" "Roll with the Wind" "Ya Ne Veryu v Chudesa" "Oah" 2010 "Europe's Skies" "Fela igjen" "Skazka" "Resan till dig" 2011 "Nebesa Evropy" "I’ll Show You"(Paula Selinq ilə duet) 2012 "Leave Me Alone" "Strela Amura" "Dostala" "Presents" 2013 "Into a Fantasy" 2014 "What I Long For" "Kotik" 2015 "Blant fjell"  "I Came to Love You" 2016 "Люблю тебя как раньше" "5 to 7 Years" "Return" "Foolin'" "Fever" 2017 "Til Julie" "That's How You Write a Song" 2018

 Filmoqrafiya 
 İl Film Rol Qeyd2009 Fairytale – The Movie Özü Avroviziya qələbəsinin ardınca Aleksandr Rıbak haqqında sənədli film2009Some Sunny Night - Live in LillesandKetil MoeMüzikl2010Yohan: The Child WandererLeviFilm2010 How to Train Your DragonHiccupCizgi filmi (Norveç dublyajı)2010 Mumintrollet - Kometen KommerMuminCizgi filmi (Norveç dublyajı)2014How to Train Your Dragon 2HiccupCizgi filmi (Norveç dublyajı)

 Həmçinin bax 

 2009 Avroviziya Mahnı Müsabiqəsi
 2018 Avroviziya Mahnı Müsabiqəsi
 Norveç 2009 Avroviziya Mahnı Müsabiqəsində

 İstinadlar 

 Xarici keçidlər 

 Alexander Rybak 
 Fan saytı

Kateqoriya:Norveç müğənniləri
Kateqoriya:Belarus müğənniləri
Kateqoriya:Minskdə doğulanlar
Kateqoriya:2009 Avroviziya Mahnı Müsabiqəsi
Kateqoriya:Norveç Avroviziya Mahnı Müsabiqəsində
Kateqoriya:XXI əsr müğənniləri
Kateqoriya:XXI əsr aktyorları